Conquistador

Conquistadorer (conquistadores på portugisisk og spansk, norsk «erobrere») er en samlebetegnelse for soldater, riddere og oppdagelsesreisende som i tjeneste for Det spanske imperiet la store deler av Amerika og noen øyer i Asia under spansk styre fra det 15. til 18. århundre. Begrepet conquistador har i hovedsak vært brukt om spanske erobrere, men brukes også om tilsvarende portugisiske kolonister som tjenestegjorde for Det portugisiske imperiet.Den sterke stillingen til de iberiske kongedømmene Portugal og Spania under oppdagelsestiden førte til at et stort antall conquistadorer seilte fra Europa til Amerika, Afrika, Asia og Oseania. Der erobret de områder og territorier og åpnet nye handelsruter fra slutten av 1400-tallet og frem til utpå 1700-tallet.Conquistadorer i tjeneste for den spanske kronen gjennomførte en rekke oppdagelsesferder, blant annet til Nord-Amerika, Karibia og Sør-Amerika og grunnla det som i dag er Hispanoamerika. Mest kjent er italieneren Christofer Columbus som på oppdrag for den spanske kongen oppdaget «Den nye verden» i 1492. Oppdagelsen ga Spania et forsprang i koloniseringen av Amerika. Fremtredende spanske conquistadorer er Hernán Cortés som ledet erobringen av Mexico og Francisco Pizarro som ledet erobringen av Peru.Conquistadorer i tjeneste for den portugisiske kronen ledet tokt og erobringer i Sør-Amerika, Afrika, Asia, Midtøsten og Oseania. Disse toktene la grunnlaget for dagens portugisisktalende verden i Amerika, Afrika og Asia. Viktige portugisiske conquistadorer er Vasco da Gama som seilte direkte til India om Afrika, Afonso de Albuquerque som ledet tokt til India, Persiabukta, Ostindia og Øst-Afrika, og Filipe de Brito e Nicote som ledet tokt til Myanmar og ble kronet til konge av Bago.


== Kjente conquistadorer ==


=== Spanske conquistadorer ===
Oversikten viser noen kjente conquistadorer og andre spanske oppdagelsesreisende, tidsperioder og erobrede eller oppdagede steder.

Diego de Almagro – Peru (1524–1535), Chile (1535–1537)
Pedro de Alvarado – Mexico (1519–1521), Guatemala (1523–1527), Peru (1533–1535), Mexico (1540–1541)
Lucas Vásquez de Ayllón – USAs østkyst (1524–1527)
Vasco Núñez de Balboa – Panama (1510–1519)
Sebastián de Benalcázar – Ecuador og Colombia (1533–1536)
Álvar Núñez Cabeza de Vaca – Sørvest-USA (1527–1536), Sør-Amerika (1540–1542)
Hernández de Córdoba – Yucatán-halvøya (1517)
Francisco Vásquez de Coronado – Sørvest-USA (1540–1542)
Hernán Cortés – Mexico (1518–1522), Honduras (1524), Den californiske halvøya (1532–1536)
Juan de Grijalva – Yucatán-halvøya (1518)
Gonzalo Jiménez de Quesada – Colombia (1536–1537), Venezuela (1569–1572)
Francisco de Montejo – Yucatán-halvøya (1527–1546)
Pánfilo de Narváez – Florida (1527–1528)
Diego de Nicuesa – Panama (1506–1511)
Cristóbal de Olid – Honduras (1523–1524)
Francisco de Orellana – Amazonas (1541–1543)
Francisco Pizarro – Peru (1509–1535)
Gonzalo Pizarro – Peru (1540–1542)
Juan Ponce de León – Puerto Rico (1508), Florida (1513 og 1521)
Hernando de Soto – Sørvest-USA (1539–1542)
Martin de Ursua – Peten-provinsen i Guatemala (1696–1697)
Pedro de Valdivia – Chile (1540–1552)
Diego Velasquez de Cuellar – Cuba (1511–1519)


=== Portugisiske conquistadorer ===
Oversikten viser noen kjente conquistadorer og andre oppdagelsesreisende for Det portugisiske imperiet, tidsperioder og erobrede eller oppdagede steder.

Afonso de Albuquerque – India, Midtøsten, Øst-Afrika (1503–1515)
Filipe de Brito e Nicote – Myanmar (1599–1613)
Vasco da Gama – India (1497–1499)


== Se også ==
Ny-Spania
La Conquista, Spanias kolonisering av Amerika


== Referanser ==


== Eksterne lenker ==
(en) Conquistadors – kategori av bilder, video eller lyd på Commons 
(en) Conquistador – galleri av bilder, video eller lyd på Commons